*Tämä artikkeli kertoo jalkapalloseurasta. Muita merkityksiä täsmennyssivulla.*

**Atlantis FC** on helsinkiläinen jalkapalloseura, jonka edustusjoukkue pelaa Kakkosessa. Seura perustettiin vuonna 1995, kun Johanneksen Dynamo yhdistyi Kakkoseen nousseeseen FC Norssiin, ja uuden seuran nimeksi valittiin muusikkolegenda Gösta Sundqvistin ideoima Atlantis FC. Edustusjoukkue pelasi Veikkausliigassa kaudella 2001, mutta ajautui kauden jälkeen konkurssiin ja jatkoi toimintaansa Kakkosesta. Vuosina 2005−2009 Atlantis pelasi Ykkösessä.

Atlantiksen junioritoiminta keskittyy Pohjois- ja Itä-Helsinkiin. Atlantis tunnetaan monikulttuurisena seurana, ja monet edustusjoukkueenkin pelaajat ovat maahanmuuttajataustaisia. Seura tekee yhteistyötä monikulttuurisen liikunnan kattojärjestö Liikkukaa – Sports for all ry:n kanssa ja on osallistunut mm. FARE:n (*Football Against Racism in Europe*) ja UEFA:n toteuttamiin rasisminvastaisiin kampanjoihin.

Historia
--------

Atlantis FC:n nimellä seura on pelannut syksystä 1995, kun Kakkoseen edellisen kauden jälkeen noussut *FC Norssi* sekä *Johanneksen Dynamo* yhdistyivät. Yhdistymisen tärkeänä taustahahmona oli Johanneksen Dynamon perustaja, Leevi and the Leavingsista tuttu muusikko Gösta Sundqvist, joka myös keksi uudelle seuralle nimen. Sundqvist toimi aktiivisena taustahahmona uudessa seurassa sen alkuaikoina, mutta vetäytyi vähitellen sivuun toiminnasta.

Joukkue aloitti pelaamisen kaudella 1996 Kakkosesta. Kaudella 1997 se voitti Kakkosen etelälohkon ja nousi sarjaporrasta ylöspäin. Vuonna 1999 Atlantis voitti Ykkösen ylemmän loppusarjan ja eteni Veikkausliigan karsintoihin, mutta tuolloin vielä Vaasan Palloseura oli vahvempi. Vuotta myöhemmin Atlantis kuitenkin pudotti liigakarsinnoissa Turun Palloseuran ja nousi liigaan kaudeksi 2001. Atlantis pelasi Veikkausliigan kauden 2001 kotiottelunsa vastavalmistuneella Myyrmäen jalkapallostadionilla Vantaalla. Joukkue sijoittui sarjassa seitsemänneksi ja voitti Suomen Cupin.

Helmikuussa 2002 Atlantiksen edustusjoukkueen toiminnasta vastannut Atlantis FC Oy ajautui konkurssiin, ja Atlantiksen liigapaikka kaudelle 2002 siirrettiin uudelle vantaalaisseura AC Allianssille. Seuran reservijoukkue *Atlantis Akatemia* jatkoi kuitenkin toimintaansa Kakkosessa, johon se oli noussut edellisen kauden jälkeen. Vuonna 2003 reservijoukkue sai jälleen oikeuden käyttää Atlantis FC -nimeä, ja kaudeksi 2005 joukkue nousi Ykköseen. Kauden 2006 päätteeksi Atlantis jäi vain askeleen päähän Veikkausliiganoususta, kun se hävisi päätöskierroksen vierasottelun AC Oulua vastaan 2-0. Paikan vei lopulta viiden pisteen erolla AC Oulu, ja Atlantis sijoittui kolmanneksi. Kauden 2009 jälkeen Atlantis putosi Kakkoseen, jossa se on pelannut siitä lähtien. Kaudella 2013 joukkue sijoittui kolmanneksi Kakkosen itälohkossa. Atlantiksen Sakari Tukiainen saavutti Kakkosen maaliennätyksen 40 maalia kaudella 2014 joukkueen voittaessa itälohkon. Kaksiosaisessa nousukarsinnassa Ykköseen Atlantis kuitenkin hävisi Ekenäs IF:lle yhteismaalein 4–6.

Kauden 2019 päätteeksi seuran A-juniorit saavuttivat SM-sarjassa hopeaa ja Atlantis FC edustusjoukkue nousi Kakkoseen. Seuran kakkosjoukkue Atlantis FC Akatemia pelaa Kolmosessa.

Stadion
-------

Pukinmäen liikuntapuisto
Atlantis pelaa kotiottelunsa kaudella 2019 Pukinmäen liikuntapuistossa.

Negatiivista julkisuutta
------------------------

### Palkan maksamatta jättäminen

Vuonna 2016 Atlantis tuomittiin Helsingin käräjäoikeudessa maksamaan ulkomaalaiselle pelaajalleen takautuvasti asianmukainen palkka luontoisetuineen. Atlantis hankki pelaajan vuonna 2014 ja kuukausipalkaksi sovittiin 200 euroa, jota tämä luuli normaaliksi palkaksi jalkapalloilijalle kakkosdivisioonassa Suomessa. Seura lupasi myös auttaa pelaajaa oleskeluluvan saamisessa. Seura kuitenkin jätti välillä palkan maksamatta ja antoi varoituksen pelaajalle, jos tämä kyseli palkkansa perään.

### Pelivilppi

Vuoden 2014 kaudella joukkueen neljän hollantilaispelaajan epäiltiin syyllistyneen ottelumanipulointiin. Veikkaus poisti Atlantiksen vedonlyöntilistoiltaan elokuun lopussa. Kauden päätteeksi Atlantis putosi Kolmoseen.

Kolmosen kaudella 2017 Atlantikselle langetettiin 12 sarjapisteen rangaistus, koska Suomen Palloliiton ja Suomen urheilun eettisen keskuksen mukaan vedonlyöntimanipulaatioista vankeuteen tuomittu Wilson Raj Perumal oli yrittänyt edellisenä vuonna ostaa Atlantiksessa määräysvallan 200 000 eurolla. Atlantiksen varapuheenjohtaja Markku Ritala sai 12 kuukauden toimitsijakiellon. SUEKin tutkinnanjohtaja Jouko Ikosen mukaan Perumal myönsi hankkineensa edelliskaudella seuraan ottelumanipuloinnista epäillyt hollantilaispelaajat. Perumal esiintyi neuvotteluissa Atlantiksen kanssa peitenimellä Mohd Hasan ja väitti edustavansa Master Sports -nimistä yritystä. Kauppa raukesi, kun Atlantis ei onnistunut säilymään Kakkosessa. Selvityksessä ei onnistuttu saamaan täyttä varmuutta siitä, oliko jo kauden 2016 otteluita manipuloitu. Jouko Ikosen mukaan todennäköisesti manipulointi olisi tapahtunut kaudella 2017, jos kauppa olisi toteutunut.

### Lasten seksuaalinen hyväksikäyttö

Joukkueen pelaajat Bauraux Fils Offo De Tambi Amirin ja Aboubacar Diakite tuomittiin vuonna 2022 vankeuteen törkeästä lasten seksuaalisesta hyväksikäytöstä. Uhrit olivat 13-, 15- ja 16-vuotiaita tyttöjä. Kummatkiin tuomittiin myös lasten sukupuolisiveellisyyttä loukkaavan kuvien kuvaamisesta ja levittämisestä.

Entiset päävalmentajat
----------------------

* **1996-2000:** Jari Europaeus
* **2000:** Markku Palmroos
* **2001:** Ari Tiittanen
* **2002:** Timo Askolin
* **2003-2007:** Pasi Pihamaa
* **2007:** Ville Lyytikäinen
* **2008:** Abdou Talat
* **2008-2009:** Pasi Pihamaa
* **2009:** Saulius Sirmelis
* **2010:** Aavo Sarap
* **2010:** Moshood Bola Abdulaziz
* **2011:** Mikko Lappalainen
* **2011-2012:** Unto Virkkala
* **2012:** Alan Arruda
* **2013:** Mikko Lappalainen
* **2014:** Alan Arruda
* **2015:** Ari Asukka
* **2016:** Markku Palmroos, Tom Weckström
* **2017:** Alan Arruda
* **2018-2019:** Moshood Bola Abdulaziz, Tom Weckström

Sarjasijoitukset
----------------

| Kausi | Sarja | Sija | O | V | T | H | TM - PM | P |
| --- | --- | --- | --- | --- | --- | --- | --- | --- |
| **1996** | Kakkonen (etelälohko) | **3.** | 22 | 10 | 5 | 7 | 40–29 | 35 |
| **1997** | Kakkonen (etelälohko) | **1.** | 22 | 14 | 5 | 3 | 42–18 | 47 |
|
| **1998** | Ykkönen (etelälohko) | **5.** | 18 | 5 | 8 | 5 | 19–22 | 23 |
|
| **1998** | Ykkönen (ylempi loppusarja) | **10.** | 9 | 1 | 3 | 5 | 15–20 | 6 |
|
| **1999** | Ykkönen (etelälohko) | **2.** | 18 | 8 | 6 | 4 | 22–17 | 30 |
|
| **1999** | Ykkönen (ylempi loppusarja) | **1.** | 9 | 7 | 0 | 2 | 27–10 | 24 |
|
| **2000** | Ykkönen (etelälohko) | **4.** | 18 | 9 | 4 | 5 | 44–22 | 31 |
|
| **2000** | Ykkönen (ylempi loppusarja) | **2.** | 9 | 7 | 0 | 2 | 23–9 | 22 |
|
| **2001** | Veikkausliiga | **7.** | 33 | 12 | 9 | 12 | 45–47 | 45 |
| **2002** | Kakkonen (etelälohko) | **10.** | 22 | 7 | 4 | 11 | 40–49 | 25 |
| **2003** | Kakkonen (etelälohko) | **3.** | 22 | 11 | 4 | 7 | 28–24 | 37 |
| **2004** | Kakkonen (etelälohko) | **1.** | 22 | 18 | 4 | 2 | 55–19 | 58 |
|
| **2005** | Ykkönen | **7.** | 26 | 9 | 7 | 10 | 39–35 | 34 |
|
| **2006** | Ykkönen | **3.** | 26 | 13 | 8 | 5 | 49–34 | 47 |
|
| **2007** | Ykkönen | **7.** | 26 | 9 | 7 | 10 | 33–32 | 34 |
|
| **2008** | Ykkönen | **11.** | 26 | 6 | 11 | 9 | 27–33 | 29 |
|
| **2009** | Ykkönen | **13.** | 26 | 6 | 3 | 17 | 26–50 | 21 |
| **2010** | Kakkonen (A-lohko) | **6.** | 26 | 11 | 5 | 10 | 41–37 | 38 |
| **2011** | Kakkonen (A-lohko) | **8.** | 26 | 10 | 6 | 10 | 51–48 | 36 |
| **2012** | Kakkonen (itälohko) | **5.** | 27 | 11 | 6 | 10 | 54–44 | 39 |
| **2013** | Kakkonen (itälohko) | **3.** | 27 | 14 | 6 | 7 | 49–42 | 48 |
| **2014** | Kakkonen (itälohko) | **1.** | 27 | 22 | 2 | 3 | 76–25 | 68 |
| **2015** | Kakkonen (etelälohko) | **7.** | 27 | 9 | 8 | 10 | 34–41 | 35 |
| **2016** | Kakkonen (lohko B) | **11.** | 22 | 5 | 5 | 12 | 25–36 | 20 |
| **2017** | Kolmonen (Helsinki/Uusimaa, lohko 1) | **3.** | 22 | 18 | 0 | 4 | 78–27 | 42\* |
| **2018** | Kolmonen (Uusimaa, lohko 3) | **2.** | 22 | 19 | 0 | 3 | 111–25 | 57 |
| **2019** | Kolmonen (Uusimaa, lohko 1) | **1.** | 22 | 18 | 3 | 1 | 77–18 | 57 |
| **2020** | Kakkonen (lohko B) | **5.** | 17 | 8 | 2 | 7 | 42–41 | 26 |
| **2021** | Kakkonen (lohko A) | **3.** | 22 | 11 | 8 | 3 | 48–24 | 41 |
| **2022** | Kakkonen (lohko A)  | **5.** | 22 | 11 | 3 | 8 | 38–25 | 36 |

* Kaudella 2017 Palloliiton päätöksellä vähennetty 12 pistettä.

Lähteet
-------

1. 1 2  Miesten Kakkosen A-lohko alkaa viikonloppuna – tutustu joukkueisiin! *Palloliitto.fi*. Suomen Palloliitto. Viitattu 24.7.2021.
2. 1 2  Uutiset 1-31.5.2018 *Atlantisfc.fi*. Viitattu 1.6.2018.
3. 1 2  TUL:ään liittyneellä Atlantis FC:llä on värikäs historia TUL-aviisi. Viitattu 9.8.2014. [vanhentunut linkki]
4. 1 2 3 4  Atlantis FC *atlantisfc.fi*. Viitattu 9.8.2014.
5. ↑  Lähtemätön jälki Urheilusanomat 26.7.2013, ss. 16–22. Viitattu 9.8.2014. [vanhentunut linkki]
6. ↑  Kakkosen ihmemies iski taas hattutempun  4.10.2014. Ilta-Sanomat. Viitattu 4.10.2014.
7. ↑  Jalkapallo: EIF juhlii nousua Ykköseen  18.10.2014. Ilta-Sanomat.fi.  Arkistoitu 24.9.2015. Viitattu 2.10.2016.
8. ↑  Helsinki - Miehet Kolmonen 2019 - lohko A *Palloliitto.fi*. Suomen Palloliitto.  Arkistoitu 8.10.2019. Viitattu 6.10.2019.
9. ↑  Yle Sporten: Helsinkiläinen jalkapalloseura värväsi pelaajan "orjasopimuksella" *Yle Urheilu*. Viitattu 14.5.2016.
10. ↑  Leppänen, Jelena: Veikkaus sulki kohun keskelle joutuneen seuran listoiltaan jo kuukausi sitten  29.9.2016. Ilta-Sanomat. Viitattu 2.10.2016.
11. 1 2  Kakkonen 2016 Palloliitto.  Arkistoitu 2.10.2016. Viitattu 2.10.2016.
12. ↑  Virtanen, Ari: Vedonlyöntihuijari Wilson Raj Perumal yritti ostaa viime vuonna Atlantiksen  23.8.2017. Helsingin Sanomat. Viitattu 7.9.2017.
13. ↑  Vedonlyöntihuijari Wilson Raj Perumal yritti ostaa suomalaisseuran peitenimellä  23.8.2017. Ilta-Sanomat. Viitattu 7.9.2017.
14. ↑  Mieskaksikko majoitti nuorisokodista karanneita tyttöjä ja käytti toistuvasti hyväksi *www.iltalehti.fi*. Viitattu 2.12.2022.
15. 1 2 3  Historia *Atlantisfc.fi*. Viitattu 1.6.2018.
16. ↑  Kolmonen *Palloliitto.fi*. Suomen Palloliiton Uudenmaan piiri. Viitattu 5.11.2017. [vanhentunut linkki]
17. ↑  2018 jalkapallo Uusimaa - Kolmonen *Palloliitto.fi*. Suomen Palloliitto.  Arkistoitu 21.3.2018. Viitattu 5.7.2019.
18. ↑  2019 jalkapallo Uusimaa - Kolmonen *Palloliitto.fi*. Suomen Palloliitto.  Arkistoitu 27.1.2022. Viitattu 26.10.2019.
19. ↑  Kakkonen 2020 *Palloliitto.fi*. Suomen Palloliitto.  Arkistoitu 23.7.2021. Viitattu 23.7.2021.
20. ↑  Kakkonen 2021: Tilastot - Lohko A *Palloliitto.fi*. Suomen Palloliitto.  Arkistoitu 24.10.2021. Viitattu 24.10.2021.
21. ↑  Miesten Kakkonen 2022 *Palloliitto.fi*. Suomen Palloliitto. Viitattu 29.1.2023.

Aiheesta muualla
----------------

* Virallinen sivusto

|  |  |  |  |  |
| --- | --- | --- | --- | --- |
| 

| * n
* k
* m
Ykkönen |
| --- |
|  |
| Joukkueet (2024) | 
* Atlantis FC
* EPS
* FC Jazz
* JIPPO
* JJK
* KPV
* Klubi 04
* KäPa
* OLS
* PKKU
* RoPS
* VIFK

 |

 |